b'\n_START_ARTICLE_\nInnstegsstilling\n_START_PARAGRAPH_\nInnstegsstilling (engelsk: tenure track) er i USA og noen f\xc3\xa5 andre land et akademisk stillingsl\xc3\xb8p for \xc3\xa5 kvalifisere seg for fast ansettelse (i USA kalt tenure). Avlagt ph.d.-grad eller likeverdig kompetanse er nesten uten unntak en n\xc3\xb8dvendig, men ikke tilstrekkelig forutsetning for en \xc2\xabinnstegsstilling\xc2\xbb. Ved amerikanske l\xc3\xa6resteder er forholdet mellom antall uteksaminerte doktorgradsstudenter og \xc3\xa5pne tenure track-stillinger sagt \xc3\xa5 v\xc3\xa6re i st\xc3\xb8rrelsesorden 1/20._NEWLINE_\xc2\xabInnstegsstillinger\xc2\xbb tilsvarer i grove trekk et \xc2\xabpartnerl\xc3\xb8p\xc2\xbb i en partnerstyrt privat bedrift, som for eksempel et advokatkontor, en investeringsbank eller en konsulentbedrift. Det er en forutsigbar m\xc3\xa5te \xc3\xa5 etablere en utsilingsprosess som b\xc3\xa5de er etterrettelig og som gir kandidatene incentiver til \xc3\xa5 jobbe hardt og m\xc3\xa5lrettet. Akkurat som for de nevnte praksisene vil omd\xc3\xb8mmet til den akademiske institusjonen \xe2\x80\x93 og dermed institusjonens fremtidige mulighetene til \xc3\xa5 rekruttere \xe2\x80\x93 avhenge av om utsilingsprosessen oppfattes som b\xc3\xa5de rettferdig og opprettholder h\xc3\xb8ye kvalitetsm\xc3\xa5l. Ved amerikanske l\xc3\xa6resteder varer tenure track typisk mellom seks og ti \xc3\xa5r._NEWLINE_Innstegsstillinger er i Norge foresl\xc3\xa5tt som en pr\xc3\xb8veordning for 300 tilsettingsforhold innenfor matematisk-naturvitenskapelige fag, teknologi, medisin, og odontologi. Forslag om \xc3\xa5 kopiere den amerikanske stillingsstrukturen har hver gang m\xc3\xb8tt betydelige innvendinger innen akademia og fra fagforeningene. Dagens N\xc3\xa6ringsliv har gitt st\xc3\xb8tte til innf\xc3\xb8ringen av tenure track i Norge b\xc3\xa5de p\xc3\xa5 leder- og kommentarplass. Blant andre professor Kjetil Storesletten har over flere \xc3\xa5r argumentert offentlig for at tenure track er et helt n\xc3\xb8dvendig strukturelt grep for \xc3\xa5 heve kvaliteten p\xc3\xa5 forskning i Norge. Professor Curt Rice mener derimot at innstegsstillinger er \xc2\xaben unorsk ordning\xc2\xbb som \xc2\xabkan skape mer midlertidighet, heller enn mindre\xc2\xbb og skade likestillingen i akademia; han beskriver innstegsstillinger som \xc2\xaben ordning der man kan risikere \xc3\xa5 miste jobben etter seks til \xc3\xa5tte \xc3\xa5rs ansettelse\xc2\xbb. Universitetsdirekt\xc3\xb8r Gunn-Elin Aa. Bj\xc3\xb8rneboe\xc2\xa0mener at \xc2\xabde aller fleste ikke er s\xc3\xa6rlig positive\xc2\xbb til en slik ordning ved UiO.'